આ અંગે પોલીસ સૂત્રો પાસેથી મળતી માહિતી મુજબ અમદાવાદ શહેરના ગોતા ઓવરબ્રિજ પાસેની એક સોસાયટીમાં રહેતા મનાલીબહેન રાવલની દોઢ વર્ષની પુત્રી જિયાનું ગત તા. 1લી મેના રોજ અવસાન થયું હતું. જેના કારણે તેની માતા મનાલીબહેન અને તેના પરિવારજનો દ્વારા બાળકી જિયાની અંતિમવિધિ વાડજ સ્મશાનગૃહમાં કરવામાં આવી હતી. બાળકી જિયાનાં મૃત્યુ બાદ હિંમતનગર ખાતે રહેતા મનાલીબહેનના પતિ અભિષેક દિનેશભાઈ ભટ્ટ દ્વારા સોલા પોલીસમથકમાં એક અરજી કરીને જણાવ્યું હતું કે તેમની પત્નીએ તેમની દોઢ વર્ષની પુત્રીને મારી નાખીને તેમની અંતિમવિધિ કરી દીધી હતી.આ અરજીના કારણે સોલા પોલીસ દોડતી થઈ ગઈ હતી અને મામલતદાર તેમજ એફએસએલની ટીમની ઉપસ્થિતિમાં બાળકીના દફન કરેલા મૃતદેહને બહાર કાઢીને પોસ્ટમોર્ટમ (પી.એમ.) કરાવવા માટેની તજવીજ હાથ ધરવામાં આવી હતી.